เจฟฟ์ เบโซส์ คนรวยที่สุดในโลก หย่ากับภรรยา ทรัพย์สินอาจถูกหารครึ่ง
เมื่อคนที่รวยสุดในโลกอย่าง เจฟฟ์ เบโซส์ หย่ากับภรรยาที่แต่งงานกันมา 25 ปี แล้ว ทรัพย์สินของ เบโซส์ จะลดลงมากขนาดไหน? แมคเคนซี ภรรยาของเขาจะได้ทรัพย์สินไปเท่าไหร่?  ลงทุนแมนจะเล่าให้ฟัง
10 ม.ค. 2562

เจฟฟ์ เบโซส์ คนรวยที่สุดในโลก หย่ากับภรรยา ทรัพย์สินอาจถูกหารครึ่ง / โดย ลงทุนแมน
เมื่อคนที่รวยสุดในโลกอย่าง เจฟฟ์ เบโซส์ หย่ากับภรรยาที่แต่งงานกันมา 25 ปี
แล้ว ทรัพย์สินของ เบโซส์ จะลดลงมากขนาดไหน?
แมคเคนซี ภรรยาของเขาจะได้ทรัพย์สินไปเท่าไหร่?
ลงทุนแมนจะเล่าให้ฟัง
“หลังจากพวกเราทดลองแยกกันอยู่มาสักพัก ในที่สุดพวกเราก็ตัดสินใจหย่าและอยู่ร่วมกันในฐานะเพื่อนที่ดีต่อกันแทน แม้สถานะของพวกเราจะเปลี่ยนไปแล้ว แต่เราก็ยังรักษาความสัมพันธ์ในฐานะครอบครัวและเพื่อนที่ดีเอาไว้อยู่”
นี่เป็นส่วนหนึ่งในจดหมายที่ถูกปล่อยออกมาจากเจฟฟ์ เบโซส์และแมคเคนซี ที่กำลังจะกลายเป็นอดีตภรรยาของเขา หลังจากที่ใช้ชีวิตร่วมกันมานานถึง 25 ปี
การหย่าของเจฟฟ์ เบโซส์ ครั้งนี้ คาดว่าทรัพย์สินทั้งหมดกว่า 137,100 ล้านดอลลาร์สหรัฐ อาจจะต้องถูกแบ่งครึ่งกับภรรยา ซึ่งจะทำให้เบโซส์ไม่ได้กลายเป็นบุคคลที่รวยสุดในโลกอีกต่อไป
อย่างไรก็ตาม การแบ่งทรัพย์สินในครั้งนี้ก็ยังไม่มีใครคาดเดาได้ว่าจะจบลงอย่างไร
ในกรณีของเจฟฟ์ เบโซส์ ทรัพย์สินเกือบทั้งหมดของเขาในตอนนี้คือหุ้นของบริษัท Amazon ที่ถืออยู่ในสัดส่วน 16.30%
แปลว่า ถ้าการแบ่งครึ่งในครั้งนี้เกิดขึ้นจะส่งผลทำให้เบโซส์เหลือหุ้นเพียง 8.15% เท่ากับอดีตภรรยาของเขา
หรือพูดง่ายๆ ก็คือ อำนาจในการตัดสินใจต่อธุรกิจ Amazon ก็จะถูกแยกออกเป็นสองข้างนั่นเอง
ซึ่งนักกฎหมายได้คาดการณ์ทางออกของเรื่องนี้ว่า
แมคเคนซี น่าจะได้รับสัดส่วนหุ้นที่เท่ากับเจฟฟ์ เบโซส์
แต่ถูกงดไม่ให้ออกเสียงในทุกการประชุมของบริษัท Amazon
และหลังจากเหตุการณ์นี้อาจทำให้อันดับคนรวยที่สุดในโลกเปลี่ยนแปลงไป
ตอนนี้เจฟฟ์ เบโซส์ เป็นบุคคลที่รวยที่สุดในโลก ด้วยมูลค่าสินทรัพย์สุทธิ 137,100 ล้านดอลลาร์สหรัฐ
อันดับ 2 ก็คือบิลล์ เกตส์ ที่มีสินทรัพย์สุทธิ 94,800 ล้านดอลลาร์สหรัฐ
ส่วนผู้หญิงที่รวยที่สุดในโลกคือ ฟร็องซัวส์ เบตตองกูร์ต-เมแยร์ส ผู้เป็นลูกสาวของผู้ก่อตั้ง บริษัทเครื่องสำอาง L’Oréal โดยเธอมีสินทรัพย์สุทธิ 44,700 ล้านดอลลาร์สหรัฐ
สิ่งที่น่าสนใจคือ..
หากเจฟฟ์และแมคเคนซีต้องแบ่งสินทรัพย์กันคนละครึ่ง
เจฟฟ์จะเสียอันดับการเป็นบุคคลที่รวยที่สุดในโลกให้กับ บิลล์ เกตส์
แต่ในขณะเดียวกัน โลกของเราก็จะมีผู้หญิงที่รวยสุดคนใหม่
ซึ่งก็คือ แมคเคนซี อดีตภรรยาของเจฟฟ์นั่นเอง..
----------------------
ติดตามเรื่องราวบริษัทชั้นนำของโลก ได้ที่เพจลงทุนแมน ในแอปพลิเคชัน blockdit โหลดฟรี 
----------------------